
[bookmark: _GoBack]Kommissionens meddelelse om europæiske missioner 
1. Indledning
Europæernes reaktion på ekstreme vejrforhold i flere EU-lande i sommer vidner om styrken og betydningen af europæisk solidaritet og samarbejde. De europæiske lande satte hurtigt ind for at hjælpe hinanden med at bekæmpe naturbrande, genopbygge de skader, der var forårsaget af oversvømmelser, og yde økonomisk støtte til dem, der har mistet deres hjem. Disse naturkatastrofer bekræfter endnu en gang den klima- og biodiversitetskrise, vi oplever i Europa og i verden. 
Covid-19-pandemien, som har skabt sundhedsmæssige og socioøkonomiske udfordringer, har klart vist, at en krise bedst kan tackles gennem solidaritet, en koordineret indsats og en fremtrædende plads for den uafhængige forskning. Det var også en stærk påmindelse om, at ingen krise kommer alene. Selv om pandemien har haft en positiv indvirkning på f.eks. luftkvaliteten i byerne eller det lokale engagement mellem naboer, der giver hinanden en hjælpende hånd, har den også påvirket andre sundhedsrisici såsom kræft ved at reducere forebyggelses-, tidlig opdagelses-, diagnose- og behandlingsaktiviteter. 
Disse klima- og sundhedskriser giver anledning til, at alle samfundsaktører forener deres kræfter på nye og innovative måder. At fortsætte med status quo er ikke en løsning. Europæerne er klar over, at det haster med at handle og yde betydelig støtte til videnskaben for at finde løsninger. Dette giver et enestående momentum for en ny form for forsknings- og innovationspolitik. Med den samme holdånd og samarbejdsvilje, som er udvist i disse vanskelige tider, kan vi være modige og ambitiøse og forme den fremtid, vi ønsker at leve i. 
Med dette in mente har Europa-Parlamentet og Rådet givet Kommissionen mandat til at indføre en ny måde at arbejde sammen på tværs af politikområder, ekspertiseområder og forskning på, i direkte samarbejde med virksomheder, lokalsamfund og innovationssamfundet: EU-missioner[footnoteRef:2]. De har rod i forskning og innovation[footnoteRef:3] og sigter mod at tackle samfundsmæssige udfordringer og genskabe forbindelsen mellem borgerne og Den Europæiske Union ved at inspirere og sætte dem i stand til at forbedre deres og andres liv.  [2:  Missionerne har deres retsgrundlag i Horisont Europa-forordningen (artikel 8 i Europa-Parlamentets og Rådets forordning (EU) 2021/695 af 28. april 2021). ]  [3:  Der vises kun budgetter for støtte til Horisont Europa-missioner gennem søjle 2, bortset fra den forventede betydelige finansiering fra andre programmer. ] 

Det er vores chance for at arbejde sammen om en sund, grøn og digital fremtid. Det er vores mission.
2. EU-missioner
EU-missionerne tager udgangspunkt i idéen om, at komplekse samfundsmæssige udfordringer kræver en koordineret indsats i hele Europa, for at man kan skabe resultater inden 2030. De understøtter denne Kommissions ambitiøse prioriteter og anerkender, at de eksisterende instrumenter ikke længere er tilstrækkelige. Missioner vil give resultater gennem en ny rolle for forskning og innovation under Horisont Europa-programmet kombineret med en koordineret, altomfattende tilgang og et nyt forhold til borgerne. EU-missionerne har fastsat modige, konkrete og målbare mål inden for en veldefineret tidsramme, inden for hvilken der realistisk set kan forventes resultater. Overvågningen og evalueringerne vil fortsætte. Missionerne vil udgøre Kommissionens koordinerede indsats for at samle de nødvendige ressourcer i form af finansieringsprogrammer, strategier og forskrifter, datatjenester og -kilder[footnoteRef:4] samt andre aktiviteter for at nå målene for missionerne. De vil fuldt ud mobilisere og samarbejde med offentlige og private aktører såsom EU-medlemsstater, regionale og lokale myndigheder, forskningsinstitutter, virksomheder og offentlige og private investorer med henblik på at skabe en reel og varig virkning.  [4:  F.eks. EU's rumprogram, EMODnet, Climate — ADAPT.] 

Et særligt kritisk element i forbindelse med missionerne vil være at nå ud til lokalsamfundene og inddrage borgerne med henblik på at sikre samfundsmæssig accept af nye løsninger og tilgange.
Missionerne vil direkte støtte prioriteter såsom den europæiske grønne pagt, Europas kræfthandlingsplan, en økonomi, der tjener alle, et nyt europæisk Bauhaus[footnoteRef:5] samt EU's fornyede dagsorden for industriel konkurrenceevne og det europæiske rumprogram, samtidig med at de alle støtter FN's mål for bæredygtig udvikling. Medlovgiverne har udpeget og vedtaget fem missionsområder[footnoteRef:6], som derefter er blevet videreudviklet af særlige ekspertudvalg og på grundlag af brede høringer af interessenter og borgere[footnoteRef:7]. Nu lancerer Kommissionen gennemførelsen af fem EU-missioner:  [5:  Vil samarbejde med missioner om fælles udfordringer for at fremskynde processen med at omdanne de steder, hvor vi bor, og vores livsstil for at opnå en mere bæredygtig, inklusiv og forbedret livskvalitet (https://europa.eu/new-european-bauhaus/system/files/2021-09/COM%282021%29_573_EN_ACT.pdf).]  [6:  https://eur-lex.europa.eu/legal-content/EN/TXT/?qid=1540387631519&uri=CELEX%3A52018PC0435.]  [7:  https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/missions-horizon-europe/citizen-events-and-specialised-missions-conferences_en.] 

[image: ]Tilpasning til klimaændringer: Støtte til mindst 150 europæiske regioner og lokalsamfund med henblik på, at de bliver klimarobuste inden 2030.
Denne mission vil gøre den presserende udfordring med at tilpasse sig klimaændringerne til en mulighed for at gøre Europa modstandsdygtigt, retfærdigt og forberedt på at håndtere klimaforstyrrelser såsom ekstremt vejr, naturbrande og smitsomme sygdomme. Missionen vil støtte de europæiske regioner, så de er forberedt på uundgåelige forandringer og ekstreme begivenheder og kan udveksle erfaringer og løsninger for at forhindre tab af menneskeliv og levebrød.
[image: ]Kræft: forbedring af tilværelsen for mere end 3 millioner mennesker inden 2030 gennem forebyggelse og behandling og give dem, der er ramt af kræft, herunder deres familier, mulighed for et længere og bedre liv.

[image: ]Missionen vil støtte medlemsstater, regioner og lokalsamfund i deres indsats for at bekæmpe kræft, hvilket nu er endnu mere presserende i lyset af konsekvenserne af covid-19-pandemien på området. Det vil øge forståelsen af kræft, fremme forebyggelse, optimere diagnosticering og behandling, forbedre livskvaliteten for patienter og deres familier og sikre lige adgang til sundhedspleje i hele Europa. Missionen vil sætte borgere, herunder patienter, i centrum for forskning og innovation og sætte forskning og innovation i centrum for politikudviklingen. 

[image: ]Genopretning af vores oceaner og farvande inden 2030 

Menneskeskabte, klimadrevne ændringer bringer vores oceaner og farvande og dermed vores samfund i alvorlig fare. Missionens nye systemiske tilgang vil behandle oceaner og farvande under ét og spille en central rolle med hensyn til at opnå klimaneutralitet og genoprette naturen. Missionen vil bidrage til at nå EU's mål om at beskytte 30 % af EU's havområder og genoprette marine økosystemer og 25 000 km floder med frit løb, forebygge og eliminere forurening ved at reducere mængden af plastaffald i havet, tab af næringsstoffer og brug af kemiske pesticider med 50 % og gøre den blå økonomi klimaneutral og cirkulær med nul nettoemissioner fra søtransport.

[image: ]
100 klimaneutrale og intelligente byer inden 2030 
Byer tegner sig for mere end 70 % af de globale CO2-emissioner og spiller derfor en central rolle med hensyn til at opnå klimaneutralitet inden 2050. Mindst 100 byer vil få støtte til at blive klimaneutrale inden 2030. De vil i tæt samarbejde med borgerne udvikle klimaaftaler, som vil indeholde en detaljeret beskrivelse af strategien for udrulning og overvågning af innovative og digitale løsninger til opnåelse af klimaneutralitet. De vil føre an i klimainnovation og demonstrere kulstofreducerende løsninger, der vil sætte alle andre byer i stand til at følge trop senest i 2050. 

[image: ]En jordpagt for Europa: 100 levende laboratorier og fyrtårnsvirksomheder skal føre an i omstillingen hen imod en sund jordbund inden 2030.
Livet på jorden afhænger af en sund jordbund, men den er truet i hele verden. I Europa anses 60-70 % af jordbunden for at være usund, hvilket gør os mere sårbare over for fødevareusikkerhed og ekstreme vejrforhold. Missionen vil samarbejde med mennesker og skabe effektive partnerskaber på tværs af sektorer og territorier for at beskytte og genoprette jordbunden i og uden for Europa. Den vil bidrage til målene i den grønne pagt vedrørende bæredygtigt landbrug, modstandsdygtighed over for klimaændringer, biodiversitet og nulforurening.
3. Levering af resultater
En ny rolle for forskning og innovation
Missionerne har et klart udgangspunkt i forskning og innovation: På grundlag af hver missions konkrete mål sætter forsknings- og innovationsaktionerne kursen for at opnå resultater. Missionernes omfang går langt videre end et enkelt forskningsprojekt. Hver missions mål danner grundlag for en portefølje af forsknings- og innovationsaktioner, som vil omfatte grundforskning og anvendt forskning på tværs af sektorer og områder. Missionerne lægger vægt på demonstration, opskalering og kopiering af eksisterende og nye løsninger, herunder social innovation. Dette vil sikre en skræddersyet innovationstilgang, herunder social innovation, hvor løsningerne vil blive fuldt ud tilpasset de lokale forhold. Desuden vil trinvise ændringer ikke være tilstrækkelige. Disse udfordringer kræver disruption, nye idéer og risikovillighed. Missionerne inddrager kreativ tænkning ved at stimulere eksperimentering og flere bottom-up-løsninger for at nå deres mål, og der tages også hensyn til uddannelsesinstitutionernes centrale rolle i udviklingen af borgernes talenter, viden og færdigheder. Det er dette åbne, inklusive og innovative samarbejde, der også sætter fokus på sociale virkninger og forandringer med behov for sociale investeringer og nye læseplaner, som øger vores chancer for at finde løsninger på de komplekse samfundsmæssige udfordringer, som missionerne beskæftiger sig med, samt fremmer spinoffs, tiltrækker private investeringer og fremmer forskeres færdigheder og karrierer. Missionerne vil udgøre en enestående mulighed for at kombinere den offentlige sektors evne til at støtte eksperimenter og acceptere fiasko, samtidig med at den private sektors innovative og disruptive kapacitet udnyttes. 
Eksempler på missioner
· Missionen for tilpasning til klimaændringer vil føre til 75 storstilede demonstrationsprojekter vedrørende systemiske forandringer for at forberede sig på større klimaskabte farer, såsom oversvømmelser, tilpasset lokale forhold og med en kombination af tekniske foranstaltninger og naturbaserede løsninger. 
· Missionen til bekæmpelse af kræft og den europæiske kræfthandlingsplan vil bidrage til at skabe nye omfattende kræftinfrastrukturer, der har til formål at forbedre patienternes adgang til kræftbehandling og kliniske forsøg af høj kvalitet. Oprettelsen heraf kræver en meget målrettet EU-tilgang, der afspejler de særlige forhold, der gør sig gældende i de enkelte sundhedssystemer, og de eksisterende uligheder. Et tæt samarbejde mellem politiske beslutningstagere, forskere, sundhedspersoner og patienter er en afgørende byggesten.
· Missionen for genopretning af vores oceaner og farvande vil fremme et digitalt system med viden på området, der omfatter forberedelse af "Digital Twin of the Ocean", der skal integreres med "Destination Earth"-initiativet under programmet for et digitalt Europa. Missionen vil afprøve banebrydende forskning og innovation med henblik på at kortlægge, overvåge, forudsige, forvalte og genoprette oceaner og farvande, der er berørt af negative klimaændringer og menneskeskabte belastninger. Det vil bygge videre på og udvide eksisterende og planlagte europæiske infrastrukturer og tjenester såsom Copernicus[footnoteRef:8] eller EMODet[footnoteRef:9].  [8:  https://www.copernicus.eu/en.]  [9:  Det europæiske havobservations- og havdatanetværk.] 

· Missionen for klimaneutrale og intelligente byer vil støtte storstilede FoI-aktiviteter til udvikling, afprøvning, demonstration og opskalering af innovative løsninger med henblik på klimaneutralitet i byer på tværs af sektorer. Dette vil fremskynde byernes evne til at levere klimaneutralitet og hjælpe byerne med at blive knudepunkter med fokus på opskalering af innovative løsninger.
· Missionen for en jordpagt for Europa vil sætte lokalsamfund og interessenter i centrum for innovationsprocessen. Det vil bane vejen for en storstilet udbredelse af 100 levende laboratorier og fyrtårnsvirksomheder, hvor mennesker fra alle samfundslag og virksomheder sammen kan skabe viden og løsninger under virkelige forhold og demonstrere deres værdi.

En altomfattende tilgang
EU's missioner anerkender, at samfundsmæssige udfordringer kræver en altomfattende tilgang, der går på tværs af grænserne for politikker, programmer og forskellige forvaltningsniveauer. Missioner fremmer en sådan tilgang ved at begynde med en klar målsætning og fælles aftale om, hvornår dette mål skal nås. Missionernes evne til at samle alle aktører — forskellige forvaltningsniveauer, forskere og innovatorer, uddannelsesinstitutioner, små og store virksomheder, investorer og civilsamfundet — vil sikre en reel indvirkning af disse konkrete og opnåelige mål. Fra starten giver det mulighed for at identificere de nødvendige aktører, politikker og instrumenter og sikre et fælles ansvar og fælles forpligtelser blandt alle involverede parter. For at styre udviklingen af EU-missionernes gennemførelsesplaner er der oprettet en særlig forvaltningsmodel for Kommissionen for at sikre koordinering og identificere synergier til støtte for missionens mål. Et tæt engagement fra medlemsstaternes og associerede landes side vil være afgørende for at nå missionernes mål og tilpasse sig de nationale strategier. Der vil blive identificeret komplementaritet med regionale strategier og strategier for intelligent specialisering for at mindske innovationskløften mellem medlemsstaterne og regionerne med støtte fra Regionsudvalget og Europas SMV-støttenetværk og innovationsstøttenetværk.
Eksempler på missioner

· Missionen for klimaneutrale og intelligente byer vil anvende en efterspørgselsstyret tilgang, og en missionsplatform vil stille den nødvendige tekniske, reguleringsmæssige og finansielle ekspertise til rådighed for byer, så de kan bevæge sig i retning af klimaneutralitet. Missionen vil også støtte en portefølje af forsknings- og innovationsdemonstratorer og -pilotprojekter, der opfylder de behov, som byerne har givet udtryk for, med fuld inddragelse af alle relevante aktører på nationalt og lokalt plan. 
· Missionen til bekæmpelse af kræft vil indlede et unikt samarbejde med medlemsstaterne og interessenter på regionalt, nationalt og EU-plan. En ny fælles forvaltningsmodel[footnoteRef:10] med struktureret dialog vil sikre en systematisk og effektiv integration af forskning, innovation og udvikling af politikker vedrørende kræft i Europa. [10:  Der er nedsat en "fælles undergruppe om kræft" under Styringsgruppen vedrørende Sundhedsfremme og Forebyggelse af Sygdomme (SGPP) bestående af forsknings- og sundhedsministerier. Der er nedsat en særlig "kontaktgruppe for interessenter" under Kommissionens platform for sundhedspolitik med over 300 registrerede organisationer.] 

· Missionen for genopretning af vores oceaner og farvande vil bringe alle relevante interessenter sammen gennem gennemførelseschartre. Chartrene vil forpligte partnerne i etableringen af fyrtårnsvirksomheder på havområdeplan til at løse fælles grænseoverskridende problemer såsom genopretning af marine økosystemer og ferskvandsøkosystemer og forurening og til at støtte en klimaneutral blå økonomi i hele EU.

Et nyt forhold til borgerne
Et andet vigtigt nyt element i tilgangen til missioner er, hvordan de inddrager folk generelt og især unge, lokalsamfund og arbejdsmarkedets parter. Nye muligheder for deltagelsesdemokrati i hele Europa, herunder digitale teknologier, der er udformet til at være modstandsdygtige over for ondsindede aktører, gør det muligt og nødvendigt at genoverveje, hvordan borgerne kan bidrage til at forme, gennemføre og overvåge de politikker, der kan gøre en positiv forskel i deres liv. 
Missionerne udgør en ny metode til at finde løsninger, der skal gøre det lettere og mere attraktivt for folk at engagere sig. De fokuserer på klare og konkrete mål, hvilket gør merværdien af en indsats på EU-plan langt mere håndgribelig, interessant og let at engagere sig i. Social innovation og borgerdreven forskning har et enormt potentiale til at bidrage til at nå missionernes mål. Der blev i løbet af 2019 og 2020 afholdt drøftelser og udvekslinger mellem missionsudvalgene og borgerne i hele Europa[footnoteRef:11] for at få input og kommentarer til deres forslag, hvilket vil fortsætte i forbindelse med gennemførelsen og overvågningen af missionerne på en måde, der er tilpasset hver enkelt mission, og med støtte til dialogen på tværs af missioner. Konferencen om Europas fremtid[footnoteRef:12] anvender tilgange, der støtter dialogen med borgerne i paneler, og der vil blive gjort en specifik indsats for at støtte en sådan dialog gennem missionernes livscyklus. [11:  https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/missions-horizon-europe/citizen-events-and-specialised-missions-conferences_en.]  [12:  https://futureu.europa.eu/?locale=en.] 

Eksempler på missioner:
· Missionen for tilpasning til klimaændringer vil støtte de deltagende regioner i at høre og direkte inddrage borgerne — herunder gennem paneler eller de mest tilgængelige midler — myndigheder og virksomheder med henblik på at udarbejde regionale planer for klimarisici og omstillingsaktiviteter.
· Derudover vil udvalgte byer inden for rammerne af missionen for klimaneutrale og intelligente byer inddrage deres borgere i udarbejdelsen af "klimabykontrakter", som skal bidrage til at nå målet om klimaneutralitet inden 2030. Den aktive inddragelse af borgerne inden for de lokale rammer vil fortsætte under gennemførelsen og opbygge ejerskab og legitimitet for de foranstaltninger, som de lokale myndigheder iværksætter.
· Missionen for en jordpagt for Europa vil give borgerne mulighed for at bidrage til at beskytte jordbunden. Borgerne vil kunne opleve i praksis, hvordan jordbundens sundhed påvirker deres liv, og de vil blive tilskyndet til at deltage i borgerforskningsinitiativer, f.eks. ved at hjælpe med at indsamle data til jordbundsovervågning.
· Unge vil blive opfordret til at hjælpe med at beskytte planeten gennem et planlagt klimainitiativ under Det Europæiske Solidaritetskorps.

4. Konklusion
EU-missionerne er designet til at gøre tingene anderledes. De er en innovativ metode til at samarbejde, tackle udfordringer og forbedre tilværelsen for borgerne i og uden for Europa. De konkrete mål for missionerne og deres mål om at opnå resultater inden 2030 giver et klart grundlag for at måle succes og bidrage til at samle støtte fra europæere på tværs af lande, sektorer og fagområder. 
Kommissionen vil mobilisere passende instrumenter og ressourcer til at opfylde missionernes mål. For at påbegynde gennemførelsen af de fem missioner vil Kommissionen stille 1,89 mia. EUR til rådighed fra Horisont Europa-programmet for perioden 2021-23. Den første hovedtranche vil være på plads ved udgangen af 2021. Senest i 2023 vil Kommissionen foretage en vurdering af de fem missioner og fremtidige finansielle behov. 
Missioner skal muliggøre fælles læring og eksperimenter i hele Europa for at sikre innovation, der kan hjælpe dem til at nå deres mål ved at mobilisere samfund og regeringer. Aktiv inddragelse af medlemsstater, regioner, lokale myndigheder, forskere, innovatorer, den private sektor, borgere, civilsamfundet og investorer er en afgørende succesfaktor. Ligeledes vil støtte og input fra Europa-Parlamentet, f.eks. gennem arbejdet i dets Særlige Udvalg om Kræftbekæmpelse, også være af afgørende betydning. Derudover skal den internationale profil videreudvikles. Der vil blive afholdt drøftelser med alle relevante aktører i de kommende måneder for at definere samarbejdet og fastsætte forventninger til deres deltagelse i opfyldelsen af missionernes mål. 
De ambitiøse tilsagn inden for en tidshorisont på næsten ti år udgør en modig og nødvendig afvigelse fra traditionel politikudformning. Udfordringernes art og de potentielle gevinster kræver, at vi gør en beslutsom indsats. Det er tid til at være modig.

Bilag — Faktablade om missioner

[image: ]Støtte til mindst 150 europæiske regioner og lokalsamfund med henblik på, at de bliver klimarobuste inden 2030
Hvorfor en europæisk mission?
Klimaændringerne udgør en umiddelbar trussel mod vores sundhed og vores økonomi ved at øge hyppigheden og intensiteten af ekstreme vejrforhold som f.eks.: 
· oversvømmelser
· orkaner
· skovbrande 
· varmebølger
· tørker. 

I EU koster virkningerne af klimaændringerne allerede mindst 12 mia. EUR om året. Ifølge skønnene vil disse tab vokse hurtigt, hvis vi ikke handler nu. 
Muligheder
Støtte til vores regioner, så de bliver modstandsdygtige over for klimaændringer, hjælper dem med at:
· være forberedt på uundgåelige forandringer og ekstreme hændelser 
· udveksle erfaringer og løsninger med mange fordele
· forebygge betydelige økonomiske tab. 

Mål
Med henblik herpå er der planlagt følgende inden for rammerne af missionen:
· Støtte til regioner, så de bedre forstår, forbereder sig på og håndterer klimarisici og muligheder
· Støtte til regioner med henblik på at udvikle omstillingsveje og -aktiviteter
· Støtte til innovative løsninger med henblik på klimaresiliens og hjælp til at finde yderligere investeringer
· Fremskyndelse af omstillingen af ≥150 regioner til en klimarobust fremtid
· Realisering af ≥75 storstilede demonstrationsprojekter vedrørende systemisk omstilling til klimaresiliens. 
Handlinger
· Der vil blive oprettet en missionsplatform for at støtte og koordinere gennemførelsen af missionen og bistå de deltagende regioner.
· Horisont Europa-programmet vil investere 368,36 mio. EUR i perioden 2021-23 for at støtte gennemførelsen af missionen.
· Missionen vil begynde med 60-100 regioner og gennemføre de første foranstaltninger mellem 2021 og 2023.
· Efterfølgende vil missionen støtte udviklingen af innovative løsninger for modstandsdygtighed over for klimaændringer og deres gennemførelse på stedet med yderligere 50-100 regioner.

Kræft, forbedring af tilværelsen for mere end 3 millioner mennesker inden 2030 gennem forebyggelse og behandling og give dem, der er ramt af kræft, herunder deres familier, mulighed for et længere og bedre liv
Hvorfor en europæisk mission?
Kræft er en stor og voksende samfundsmæssig udfordring og lægger et enormt pres på sundhedssystemerne, hvilket begrænser antallet af personer, der kan få adgang til diagnose eller behandling til tiden:
· 2,7 millioner mennesker i EU diagnosticeres hvert år med kræft (dette tal vil stige)
· 1,3 millioner mennesker dør hvert år af kræft (dette tal vil stige) 
· De samlede omkostninger til kræft i Europa i 2018 anslås til 199 mia. EUR.

Disse udfordringer kan ikke løses gennem de eksisterende, ofte fragmenterede aktiviteter på EU-plan, nationalt plan og regionalt plan, hvilket nu er blevet endnu tydeligere i lyset af konsekvenserne af covid-19-pandemien.
Muligheder
Disse udfordringer giver missionen til bekæmpelse af kræft en enestående mulighed for at:
· forbedre kræftbekæmpelsen i hele Europa 
· sætte borgere, herunder patienter, i centrum for forskning og innovation
· sikre en systematisk integration af forskning og innovation i politikudviklingen og støtte gennemførelsen af Europas kræfthandlingsplan.
Mål
Missionen vil sammen med Europas kræfthandlingsplan sikre følgende:
· Gennemførelse af en strategisk FoI-tidsplan med henblik på at opnå en bedre forståelse af kræft
· Udformning af effektive forebyggelsesstrategier
· Udvikling af nye metoder til screening og tidlig påvisning
· Mulighed for optimeret diagnosticering og bedre behandling 
· Forbedring af patienternes og deres familiers livskvalitet
· Sikring af skræddersyet støtte til lande, regioner og lokalsamfund
· Skabelse af en høj grad af samarbejde inden for kræftsamfundet.


Handlinger 
· Horisont Europa-programmet vil investere 378,2 mio. EUR i perioden 2021-23 for at støtte gennemførelsen af missionen,
· Oprettelse af EU-platformen UNderstanding CANcer.eu (UNCAN.eu) og det europæiske digitale kræftcenter og støtte et netværk af omfattende kræftinfrastrukturer.

Genopretning af vores oceaner og farvande inden 2030 

Hvorfor en europæisk mission?
Livet på jorden afhænger af sundheden i det forbundne system af oceaner, have og de indre farvande, som dækker omkring 75 % af jordens overflade. Det regulerer vores klima og leverer ilt, drikkevand, ren energi og fødevarer. Men menneskeskabte forandringer bringer vores oceaner og farvande i alvorlig fare, hvilket fører til:
· forurening
· tab af biodiversitet 
· ekstreme vejrforhold såsom oversvømmelser, tørke og hedebølger. 

Vi er nødt til at handle nu for at vende forringelsen af vores oceaner og farvande. 

Muligheder
Et genoprettet ocean og sunde farvande kan spille en central rolle med hensyn til at opnå:
· Klimaneutralitet  Oceaner og farvande er vigtige kulstofdræn og er afgørende for tilpasningen til klimaændringerne
· Biodiversitet  Oceaner og farvande er hjemsted for en rig mangfoldighed af arter. 
· Økonomisk velstand  Det forventes, at oceaner og farvande genererer 2,5 billioner EUR om året inden 2030.
Mål
Med henblik herpå er der planlagt følgende inden for rammerne af missionen:
· Beskytte og genoprette akvatiske økosystemer og biodiversitet. 
· ≥ 30 % af EU's havområde vil være under beskyttelse
· ≥ 10 % af EU's havområde vil være under streng beskyttelse
· ≥ 25 000 km floder med frit løb vil blive genoprettet.
· Hav- og kystøkosystemer vil blive genoprettet[footnoteRef:13] [13:  Missionen vil også bidrage til de kommende naturgenoprettelsesmål for havmiljøet som bebudet i EU's biodiversitetsstrategi for 2030.] 

· Forebygge og afskaffe forurening 
· ≥ 50 % mindre plastaffald til havs
· ≥ 30 % mindre udledning af mikroplast i miljøet
· ≥ 50 % mindre tab af næringsstoffer
· ≥ 50 % mindre brug af kemiske pesticider og mindre risiko forbundet med dem. 
· Gøre EU's blå økonomi kulstofneutral og cirkulær 
· Klimaneutralitet på havområdet
· CO2-neutral og miljøvenlig akvakultur
· Cirkulær, CO2-neutral udnyttelse af hav- og vandområder. 
Handlinger
· Horisont Europa-programmet vil yde 344,16 mio. EUR i perioden 2021-23 til at støtte gennemførelsen af missionen med andre midler, herunder fra Den Europæiske Hav- og Fiskerifond, InvestEU og andre programmer, f.eks. EU's rumprogram.
· Lancere "fyrtårnsvirksomheder" i større havområder og flodbækkener for at afprøve, demonstrere og anvende løsninger til at nå missionens mål
· Indgå chartre om etablering af fyrtårnsvirksomheder for at sikre styring og politisk engagement 
· Oprette "blå parker" i hele EU for at skabe nye genoprettelses- og bevaringsmuligheder samt udvide netværk af beskyttede havområder
· Indføre et digitalt system med viden om oceaner og farvande, der omfatter forberedelse af "Digital Twin of the Ocean", som er en aktion, der bidrager til aktiviteterne under "Destination Earth"-initiativet, og forbedret miljøovervågning af havenes sundhed, der støtter effektiv vandforvaltning
· Forbinde, mobilisere og sætte europæiske borgere og lokalsamfund i stand til at træffe foranstaltninger til genopretning af oceaner og farvande på en mere inklusiv måde.

100 klimaneutrale og intelligente byer inden 2030 
Hvorfor en europæisk mission?
Byer spiller en central rolle med hensyn til at opnå klimaneutralitet senest i 2050. De:
· Tegner sig kun for 4 % af EU's landareal
· Er hjemsted for 75 % af EU's borgere 
· Tegner sig for > 65 % af det globale energiforbrug
· Producerer > 70 % af de globale CO2-emissioner.
En række byer har forpligtet sig til at reducere drivhusgasemissionerne, men kun en håndfuld byer har vedtaget et mål om klimaneutralitet inden 2030.

Muligheder
Klimaneutrale og intelligente byer vil:
· Bidrage væsentligt til EU's emissionsreduktionsmål på 55 % 
· Tilbyde borgerne renere luft, sikrere transport og mindre trafiktæthed
· Føre an inden for klima og digital innovation og gøre Europa attraktivt for investeringer fra innovative virksomheder og kvalificerede arbejdstagere 
· Være steder, hvor "politikken møder mennesker", hvor den europæiske grønne pagt kommer til live i europæernes dagligdag
· Inspirere de resterende byer i og uden for Europa til at blive klimaneutrale.
Mål
Missionen vil inddrage lokale myndigheder, borgere, virksomheder, investorer samt regionale og nationale myndigheder i:
1. At skabe 100 klimaneutrale og intelligente byer inden 2030
1. At sikre, at disse byer fungerer som forsøgs- og innovationsknudepunkter for at sætte alle europæiske byer i stand til at følge trop senest i 2050. 
Handlinger
· Horisont Europa-programmet vil investere 359,29 mio. EUR i perioden 2021-23 for at støtte gennemførelsen af missionen.
· En missionsplatform vil yde teknisk, lovgivningsmæssig og finansiel bistand til byer (2021)
· Byerne vil udarbejde, underskrive og gennemføre klimabykontrakter, der er oprettet i fællesskab med borgere og lokale interessenter og underskrevet af deres borgmester eller politiske repræsentant.
· 2021: Indkaldelse af interessetilkendegivelser 
· 2022: Udvælgelse af byer og forberedelse af de første klimabykontrakter
· Der vil blive iværksat en portefølje af FoI-projekter (2023)
· Et globalt videnudvekslingscenter vil lette udvekslingen af viden mellem byer i og uden for Europa (2023)
· Et missionsmærke vil sikre synliggøre og skabe støtte- og finansieringsmuligheder, f.eks. i samarbejde med Den Europæiske Investeringsbank-Gruppe.
· Et netværk af nationale, lokale og regionale myndigheder vil bidrage til at øge beredskabet til omstillingen til klimaneutralitet for byer i deres respektive lande.

En jordpagt for Europa — 100 levende laboratorier og fyrtårnsvirksomheder skal føre an i omstillingen hen imod en sund jordbund inden 2030
Hvorfor en europæisk mission?
Livet på jorden afhænger af en sund jordbund, men den er truet i Europa og i hele verden:
· Jordbunden er grundlaget for 95 % af vores fødevarer og andre vigtige økosystemtjenester såsom rent vand, biodiversitet og klimaregulering. I EU anses 60-70 % af jordbunden imidlertid for at være "usund", hvilket gør os mere sårbare over for fødevareusikkerhed og ekstreme vejrforhold. 
· Ca. 70 % af landbrugsarealerne i EU har for høje niveauer af næringsstoffer med negative virkninger for vandkvaliteten og biodiversiteten.
· Ca. 25 % af jorden i Syd-, Central- og Østeuropa har en høj eller meget høj risiko for ørkendannelse.
· Omkostningerne i forbindelse med jordbundsforringelse i EU anslås at overstige 50 mia. EUR om året.
Det er på tide at handle, så kommende generationer kan arve en ren, produktiv og modstandsdygtig jordbund.
Muligheder
Disse udfordringer giver En jordpagt for Europa en enestående mulighed for at:
· Samarbejde med mennesker og skabe effektive partnerskaber for jordbundsbeskyttelse og genopretning af jordbunden på tværs af sektorer og territorier
· Bidrage til bæredygtigt landbrug og skovbrug, sunde og sikre fødevaresystemer, modstandsdygtighed over for klimaændringer, biodiversitet, nulforurening, levende landdistrikter og andre ambitioner i den grønne pagt 
· Støtte EU's ambition om at gå forrest med hensyn til globale forpligtelser, navnlig målene for bæredygtig udvikling (SDG).
Mål
For at lede omstillingen til en sund jordbund inden 2030 vil missionen:
· Finansiere et ambitiøst FoI-program med en stærk samfundsvidenskabelig komponent 
· Etablere et effektivt netværk af 100 levende laboratorier og fyrtårnsvirksomheder for at skabe viden, teste løsninger og demonstrere deres værdi under virkelige forhold
· Udvikle harmoniserede rammer for jordbundsovervågning og -rapportering i Europa 
· Øge bevidstheden i befolkningen om jordbundens afgørende betydning.

Handlinger
· Horisont Europa-programmet vil investere 320 mio. EUR i perioden 2021-2023 for at støtte gennemførelsen af missionen.
· Lancere den første bølge af levende laboratorier i regioner i hele Europa (2023-2024)
· Oprette en koordineringsplatform til at føre tilsyn med netværket af 100 levende laboratorier og fyrtårne
· Støtte målrettede netværk til inddragelse af regioner og regionale interessenter, virksomheder og borgere (2023-2027)
· Lancere en kampagne om jordbundssundhed ved Det Europæiske Innovationspartnerskab for landbrugets produktivitet og bæredygtighed (EIP-AGRI) med fokus på landbrugs- og skovbrugssektoren
· Oprette et internationalt forskningskonsortium om kulstofbinding i jorden.

